ANC veroordeel ‘rassistiese gedrag’ tydens Swart Maandag-veldtogArgieffoto Die ANC het in ŉ verklaring gesê hy veroordeel die “afstootlike en rassistiese gedrag” van sommige van diegene wat Maandag aan die #SwartMaandag-veldtog deelgeneem het. Die regerende party het gesê die “rasse-karakterisering van misdade en die stook van rassehaat” was duidelik weens onder meer elemente soos “die arrogante en aanstootlike uitbeelding van die apartheidsvlag”. Die party sê in die verklaring voorbeelde soos dié dui daarop dat talle ŉ “wit oppergesag en die apartheidsbedeling begeer” en daardeur ŉ bespotting van die nasionale versoeningsprojek maak. Volgens die party is aksies soos dié struikelblokke in die pad na ŉ nie-rassige Suid-Afrika in die toekoms. Die verklaring maak melding van die Nasionale Ontwikkelingsplan wat onder meer daarop wys dat “alle inwoners van Suid-Afrika veilig moet voel, nie in vrees vir misdaad moet leef nie en behoorlik deur die polisie en die howe gedien moet word”. “Hierdie nasionale noodsaaklikheid [die ontwikkelingsplan] streef na die veiligheid van alle Suid-Afrikaners en nie bloot ŉ spesifieke ras of groep nie,” lui die verklaring. “Die uitroep vir die beskerming van boere, wat spesifiek verwys na wit boere, wys daar is ŉ ondeurdagte aanspraak op geregtigheid; skep ŉ bevooroordeelde rassige karakter van misdaad, wreedheid en geweld; en ondermyn die sterftes van plaaswerkers en ander wat op plase dood is.” Die ANC het gesê hy doen ŉ beroep op die plaasgemeenskappe om “alle lewe te waardeer, en nié net wit lewens nie”. Die party sê dit was net in die apartheidsera dat “ŉ bevoorregte wit minderheid” deur die regering beskerm is “ten koste van ŉ swart meerderheid”. “Daar is talle verslae wat dui op die onmenslike gebruike van boere teen hul werkers en die wreedaardige moorde van swart mense wat belaglike verduidelikings kry soos dat die werkers vir ‘bobbejane aangesien is’. [Daarom vra ons dat] die boere-gemeenskappe die belangrikheid van alle lewens waardeer.” Die ANC sê hy is doelgerig om die misdaad waaronder Suid-Afrika gebuk gaan, beslissend te hanteer. “Omvattende strategieë is in hierdie verband ontwikkel en in die proses om geïmplementeer te word. Dit sluit in die aftakeling van [Suid-Afrika] se rassistiese nalatenskap en die bevegting van kwessies soos haatspraak en die blokkering van paaie tydens protesoptogte. Die ANC nooi die voorstanders van #SwartMaandag uit om aan te sluit by die meerderheid Suid-Afrikaners in die stryd teen misdaad en nié hierdie groep te vervreem nie.”